b'\n_START_ARTICLE_\nSturmabteilung\n_START_PARAGRAPH_\nSturmabteilung (forkortet SA, tysk for Stormafdeling) var en halvmilit\xc3\xa6r organisation for NSDAP (det tyske nazistparti). Den spillede en central rolle i Hitlers vej til magten i 1930\'erne._NEWLINE_SA-m\xc3\xa6nd var kendt som brunskjorter efter farven p\xc3\xa5 deres uniform. Hitler havde ideen om en partiuniform fra Mussolini, som havde valgt sort. At Hitler valgte brunt, skyldtes en tilf\xc3\xa6ldighed, da han k\xc3\xb8bte et parti uniformer til den tyske h\xc3\xa6r i \xc3\x98stafrika. Uniformerne l\xc3\xa5 p\xc3\xa5 lager i Syd\xc3\xb8sttyrkiet, hvor en \xc3\xb8striger k\xc3\xb8bte dem billigt. Senere blev det ogs\xc3\xa5 af betydning at kunne skelne dem fra de milit\xc3\xa6re Schutzstaffel (SS), som gik i sort uniform.\n_START_SECTION_\nHistorie\n_START_PARAGRAPH_\nI M\xc3\xbcnchen havde Hitler organiseret "ordenstropper" i 1920. De skulle v\xc3\xa6re vagter ved politiske m\xc3\xb8der og genere modpartens talere. \xc3\x85ret efter fik de navnet Sturmabteilung (forkortet SA) og under den popul\xc3\xa6re Ernst R\xc3\xb6hm blev de en stadig vigtigere del af NSDAPs magtstruktur. _NEWLINE_Da Hermann G\xc3\xb6ring i 1933 blev indenrigsminister i Preussen, ansatte han advokaten Rudolf Diels  til at overv\xc3\xa5ge radikale kr\xc3\xa6fter. Diels var ikke nazist og satte statspolitiet ind mod SA\'s terror. En gang tiltvang de sig adgang til et SA-f\xc3\xa6ngsel i Berlin bev\xc3\xa6bnet med maskingev\xc3\xa6rer. Chokeret rapporterede Diels, at han i SA-f\xc3\xa6ngslet fandt ca. et dusin b\xc3\xb8ller, som "arbejdede i femten minutters skift i mishandlingen af fangerne med jernst\xc3\xa6nger, gummik\xc3\xb8ller og pisk. Da vi kom, l\xc3\xa5 disse levende skeletter i r\xc3\xa6kker p\xc3\xa5 snavset halm med bet\xc3\xa6ndte s\xc3\xa5r."  Nu blev selv G\xc3\xb6ring bet\xc3\xa6nkelig over, de kr\xc3\xa6fter han slap l\xc3\xb8s, n\xc3\xa5r han pralede til SA med, at "Jeg er ikke p\xc3\xa5lagt at f\xc3\xb8lge loven. Mit job er at tilintetg\xc3\xb8re og udrydde \xe2\x80\x93 hverken mere eller mindre." SA havde taget ham p\xc3\xa5 ordet._NEWLINE_SS f\xc3\xb8lte sig truet af Diels, tr\xc3\xa6ngte sig ind i i hans lejlighed, l\xc3\xa5ste hans kone inde p\xc3\xa5 sovev\xc3\xa6relset og ledte efter beviser for kommunistsympatier. Diels fik den ansvarlige arresteret, men Heinrich Himmler klagede til G\xc3\xb6ring og fik manden udleveret til efterforskning af SS. Diels flygtede til Tjekkoslovakiet. En m\xc3\xa5ned senere var han alligevel tilbage som Gestapo-chef \xe2\x80\x93 G\xc3\xb6ring kan v\xc3\xa6re blevet \xc3\xa6ngstelig over afsl\xc3\xb8ringer om sin livsf\xc3\xb8rsel. Men Diels\' forargelse over SAs terror havde ogs\xc3\xa5 gjort NSDAP-ledelsen opm\xc3\xa6rksom p\xc3\xa5, at SA var ude af kontrol. _NEWLINE_Partilederen Hitler kom til magten i 1933, da han blev valgt til Tysklands rigskansler. SA s\xc3\xa5 nu sig selv som en erstatning for den tyske h\xc3\xa6r. De ambitioner f\xc3\xb8rte til gnidninger med Reichswehr (landets h\xc3\xa6r efter loven), og med andre i partiledelsen, der s\xc3\xa5 et indflydelsesrigt SA som en trussel mod egne ambitioner. Videre opstod der en voksende konflikt mellem Hitler og R\xc3\xb6hm, der var optaget af arbejderklassens interesser sat op mod kapitalen og talte om en anden revolution, der skulle fuldf\xc3\xb8re den nationalsocialistiske id\xc3\xa9, mens Hitler selv havde erkl\xc3\xa6ret, at revolutionen var overst\xc3\xa5et. En del socialister, de s\xc3\xa5kaldte "b\xc3\xb8f-nazister" (= brune udenp\xc3\xa5, men r\xc3\xb8de indeni), var ogs\xc3\xa5 hoppet over til NSDAP efter at have set partiets fremgang. _NEWLINE_Til sidst gav Hitler ordre til at eliminere ledelsen i SA. P\xc3\xa5 den m\xc3\xa5de kunne han alliere sig med konservative kr\xc3\xa6fter i den tyske h\xc3\xa6r og med industriledere, som st\xc3\xb8ttede partiet \xc3\xb8konomisk, samtidig med at han styrkede sin stilling i partiet. Henrettelserne blev kendt som de lange knives nat, og man benyttede anledningen til ogs\xc3\xa5 at rydde konservative partimodstandere af vejen. Viktor Lutze blev leder i SA til 1943, men uden R\xc3\xb6hm blev organisationen hurtigt marginaliseret i den nazistiske magtstruktur. _NEWLINE_Kaiserstrasse (= Kejsergade) i Berlin blev under Hitler omd\xc3\xb8bt til Strasse der SA (= SA-gade), og efter 1945 hed den Leninstrasse efter Lenin._NEWLINE_I sin kampsang Wir sind die braunen Soldaten (= Vi er de brune soldater)  beskrev SA sig selv som "stolte og frie, st\xc3\xa6rke og tro, men den, der tr\xc3\xa6der p\xc3\xa5 os, st\xc3\xb8der p\xc3\xa5 granit". Det hedder i det sidste vers, at "Vi slog marxisterne, r\xc3\xb8d front og pacifisterne. H\xc3\xb8r, folk i alle stater, vor sag er hellig og rigtig."'